CELEX ID: 32012R0065
Publication Date: 2012-01-24

Document Text:
KOMISJONI MÄÄRUS (EL) nr 65/2012,
24. jaanuar 2012,
millega rakendatakse Euroopa Parlamendi ja nõukogu määrust EÜ nr 661/2009 käiguvahetuse näidikute osas ning muudetakse Euroopa Parlamendi ja nõukogu direktiivi 2007/46/EÜ
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 661/2009, mis käsitleb mootorsõidukite, nende haagiste ning nende jaoks ette nähtud süsteemide, osade ja eraldi tehniliste seadmestike üldise ohutusega seotud tüübikinnituse nõudeid, (1) eriti selle artikli 14 lõike 1 punkti a,
ning arvestades järgmist:
(1)
Vastavalt määrusele (EÜ) nr 661/2009 on nõutav, et käiguvahetuse näidikud paigaldataks kõikidele M1-kategooriasse kuuluvatele manuaalkäigukastiga sõidukitele, mille tuletatud mass on kuni 2 610 kg, ning sõidukitele, mille tüübikinnitust on laiendatud määruse (EÜ) No 715/2007 (mis käsitleb mootorsõidukite tüübikinnitust seoses väikeste sõiduautode ja kommertsveokite (Euro 5 ja Euro 6) heitmetega ning sõidukite remondi- ja hooldusteabe kättesaadavust) (2) artikli 2 lõike 2 kohaselt.
(2)
Määrusega (EÜ) nr 661/2009 on ette nähtud, et selle käiguvahetuse näidikuid käsitlevate sätete tehnilisi üksikasju tuleb täpsustada rakendusaktidega. Seega on vaja sätestada ka käiguvahetuse näidikuid käsitleva tüübikinnituse konkreetsed menetlused, katsed ja nõuded.
(3)
Seepärast tuleks direktiivi 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv), (3) vastavalt muuta.
(4)
Käesolevas määruses sätestatud meetmed on kooskõlas mootorsõidukite tehnilise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Reguleerimisala
Käesolevat määrust kohaldatakse M1-kategooria sõidukite suhtes, mis vastavad järgmistele nõuetele:
-
millel on manuaalkäigukast ja
-
mille tuletatud mass ei ületa 2 610 kg või millele laiendatakse tüübikinnitust vastavalt määruse (EÜ) nr 715/2007 artikli 2 lõikele 2.
Käesolevat määrust ei kohaldata sõidukite suhtes, mis on ette nähtud kindlateks sotsiaalseteks vajadusteks, nagu need on määratletud määruse (EÜ) nr 715/2007 artikli 3 lõike 2 punktis c.
Artikkel 2
Mõisted
Käesoleva määruse kohaldamisel kasutatakse lisaks määruses (EÜ) nr 661/2009 sätestatud mõistetele järgmiseid mõisteid:
1) „sõiduki tüüp seoses käiguvahetuse näidikutega”- sõidukiterühm, mis ei erine käiguvahetuse näidikute toimivusnäitajate osas ja põhimõtete osas, mille järgi käiguvahetuse näidikutega määratakse, millal anda käiguvahetuse hetke märguanne. Sellisteks põhimõteteks on näiteks:
2) „käiguvahetuse näidikute toimivusnäitajad”- rühm lähtesuurusi, mis määravad käiguvahetuse viitamist, nagu mootori pöörete arv, tarbitav võimsus, pöördemoment ja nende muutumine ajas koos käiguvahetuse näidikute toimimise sõltuvusega nendest suurustest;
3) „sõiduki töörežiim”- sõiduki olek, mille korral saab teha vähemalt kaks edasikäigu vahetust;
4) „käsirežiim”- sõiduki töörežiim, mille korral mõne või kõigi käikude vahetus toimub alati juhi vahetu tegevuse tulemusena;
5) „summutitoru heitgaasid”- summutitoru heitgaasid vastavalt määruse (EÜ) nr 715/2007 artikli 3 lõikes 6 sätestatud määratlusele.
Artikkel 3
Manuaalkäigukasti hindamine
Hindamisel, kas käigukast vastab määruse (EÜ) nr 661/2009 artikli 3 lõikes 16 esitatud määratlusele, loetakse manuaalkäigukastiks sellist käigukasti, millel on vähemalt üks käsirežiim vastavalt kõnealuse määruse artikli 2 lõikes 4 esitatud määratlusele. Sellisel hindamisel ei võeta arvesse automaatset käikude vahetumist, mis toimub mitte sõiduki töörežiimi optimeerimise, vaid äärmuslikes olukordades mootori seiskumise vältimise või ennetamise eesmärgil.
Artikkel 4
EÜ tüübikinnitus
1. Tootjad tagavad, et turule viidavad sõidukid, mis kuuluvad määruse (EÜ) nr 661/2009 artikli 11 kohaldamisalasse, varustatakse käiguvahetuse näidikutega vastavalt käesoleva määruse I lisas esitatud nõuetele.
2. Määruse (EÜ) nr 661/2009 artikliga 11 hõlmatud sõidukitele EÜ tüübikinnituse saamiseks peab tootja täitma järgmised kohustused:
a)
koostama ja esitama tüübikinnitusasutusele käesoleva määruse II lisa 1. osas esitatud näidise kohase teatise;
b)
esitama tüübikinnitusasutusele avalduse, millega kinnitatakse, et tootja hinnangu kohaselt vastab sõiduk käesoleva määrusega kehtestatud nõuetele;
c)
esitama tüübikinnitusasutusele käesoleva määruse II lisa 2. osas esitatud näidise kohase tõendi;
d)
kas
i)
esitama tüübikinnitusasutusele I lisa punkti 4.1 viimase lõigu kohaselt analüütiliselt määratud näidiku käiguvahetushetked või
ii)
esitama tüübikinnituskatsete eest vastutavale tehnilisele talitusele kinnitatavat sõidukitüüpi esindava sõiduki I lisa punktis 4 kirjeldatud katse tegemiseks.
3. Tüübikinnitusasutus annab hinnangu sõiduki vastavuse kohta I lisas esitatud tingimustele, tuginedes lõike 2 punktides a, b ja c osutatud tootja esitatud teabele ning punktis d osutatud tüübikinnituskatse tulemustele.
Tüübikinnitusasutus väljastab määruse (EÜ) nr 661/2009 artikliga 11 hõlmatud sõidukitele käesoleva määruse II lisa 3. osas esitatud näidise kohaselt koostatud EÜ tüübikinnitustunnistuse vaid juhul, kui selline vastavus on kindlaks tehtud.
Artikkel 5
Õigusaktide mõju järelevalve
Käesoleva määruse mõju jälgimiseks ja edasiste sammude vajalikkuse hindamiseks teevad tootjad ja tüübikinnitusasutused komisjonile nõudmise korral kättesaadavaks II lisas osutatud teabe. Komisjon ja tema esindajad käsitlevad seda teavet konfidentsiaalsena.
Artikkel 6
Direktiivi 2007/46/EÜ muudatused
Direktiivi 2007/46/EÜ I, III, IV, VI ja XI lisa muudetakse vastavalt käesoleva määruse III lisale.
Artikkel 7
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 24. jaanuar 2012

EuroVoc Classification:
Level 1: 100158
100154
100160
Level 2: 100238
100271
100237
100261
Level 3: 3131
2015
1834
3641
All Concepts: 1834
3143
3645
4654
468
5481